CELEX: 32020R2211
Language: sk
Date: 2020-12-22 00:00:00
Title: Vykonávacie nariadenie Komisie (EÚ) 2020/2211 z 22. decembra 2020, ktorým sa mení príloha VI k vykonávaciemu nariadeniu (EÚ) 2019/2072, pokiaľ ide o Spojené kráľovstvo

28.12.2020   
               
               
                  SK
               
               
                  Úradný vestník Európskej únie
               
               
                  L 438/41
               
            
         VYKONÁVACIE NARIADENIE KOMISIE (EÚ) 2020/2211
         z 22. decembra 2020,
         ktorým sa mení príloha VI k vykonávaciemu nariadeniu (EÚ) 2019/2072, pokiaľ ide o Spojené kráľovstvo
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 40 ods. 3,
         keďže:
         
                     (1)
                  
                  
                     Vo vykonávacom nariadení Komisie (EÚ) 2019/2072 (2) sa stanovujú ochranné opatrenia proti škodcom rastlín uplatniteľné na území Únie.
                  
               
                     (2)
                  
                  
                     Právo Únie vrátane vykonávacieho nariadenia (EÚ) 2019/2072 je uplatniteľné na Spojené kráľovstvo a v Spojenom kráľovstve počas prechodného obdobia, ktoré sa končí 31. decembra 2020, v súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“), a najmä s jej článkom 126 a článkom 127 ods. 1.
                  
               
                     (3)
                  
                  
                     V súlade s vykonávacím nariadením (EÚ) 2019/2072 sa hľuzy druhov Solanum L. a ich hybridov, iné ako hľuzy uvedené v zápisoch 15 a 16 prílohy VI k uvedenému nariadeniu (ďalej len „špecifikované rastliny“), môžu dovážať do Únie z tretích krajín uvedených v štvrtom stĺpci zápisu 17 uvedenej prílohy.
                  
               
                     (4)
                  
                  
                     Vzhľadom na ukončenie prechodného obdobia stanoveného v dohode o vystúpení Spojené kráľovstvo predložilo Komisii žiadosť, aby bolo od 1. januára 2021 uznané za oblasť bez výskytu uvedeného škodcu
                  
               
                     (5)
                  
                  
                     V smernici Rady 93/85/EHS (3) sa stanovujú opatrenia, ktoré sa majú prijať v členských štátoch, medzi ktoré patrí aj opatrenie na ochranu proti škodcovi Clavibacter sepedonicus (Spieckermann a Kottho) Nouioui et al., ktorý je jednou z príčin baktériovej krúžkovitosti zemiaka.
                  
               
                     (6)
                  
                  
                     V súlade s článkom 2 smernice 93/85/EHS Spojené kráľovstvo každoročne vykonáva zisťovania, ktorých výsledky preukazujú, že jeho územie bolo za posledné tri roky bez výskytu špecifikovaného škodcu. Výsledky týchto zisťovaní boli oznámené Komisii a ostatným členským štátom v roku 2020.
                  
               
                     (7)
                  
                  
                     Okrem toho sa počas prepravy špecifikovaných rastlín v rámci Spojeného kráľovstva alebo z jeho územia do Únie nezaznamenali žiadne prípady zachytenia špecifikovaného škodcu.
                  
               
                     (8)
                  
                  
                     Spojené kráľovstvo informovalo Komisiu, že jeho príslušné právne predpisy, ktorými sa transponovala smernica 93/85/EHS, sa nezmenia a od 1. januára 2021 sa budú naďalej uplatňovať.
                  
               
                     (9)
                  
                  
                     V dôsledku toho by sa Spojené kráľovstvo malo uviesť v štvrtom stĺpci zápisu 17 v prílohe VI k vykonávaciemu nariadeniu (EÚ) 2019/2072 bez toho, aby bolo dotknuté uplatňovanie práva Únie na Spojené kráľovstvo a v ňom, pokiaľ ide o Severné Írsko, v súlade s článkom 5 ods. 4 protokolu o Írsku/Severnom Írsku k dohode o vystúpení v spojení s prílohou 2 k uvedenému protokolu.
                  
               
                     (10)
                  
                  
                     S cieľom zabezpečiť, aby bolo Spojené kráľovstvo naďalej krajinou bez výskytu špecifikovaného škodcu, malo by Komisii do 28. februára každého roka predložiť výsledky zisťovania potvrdzujúce, že Clavibacter sepedonicus (Spieckermann a Kottho) Nouioui et al. sa počas predchádzajúceho roka na jeho území nevyskytoval.
                  
               
                     (11)
                  
                  
                     Vykonávacie nariadenie (EÚ) 2019/2072 by sa preto malo zodpovedajúcim spôsobom zmeniť.
                  
               
                     (12)
                  
                  
                     Keďže prechodné obdobie stanovené v dohode o vystúpení sa skončí 31. decembra 2020, toto nariadenie by sa malo uplatňovať od 1. januára 2021.
                  
               
                     (13)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha VI k vykonávaciemu nariadeniu (EÚ) 2019/2072 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 317, 23.11.2016, s. 4.
         
            (2)  Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).
         
            (3)  Smernica Rady 93/85/EHS zo 4. októbra 1993 na kontrolu baktériovej krúžkovitosti zemiaka (Ú. v. ES L 259, 18.10.1993, s. 1).
      
      
         
            PRÍLOHA
            V štvrtom stĺpci zápisu 17 prílohy VI k vykonávaciemu nariadeniu (EÚ) 2019/2072 sa text nahrádza takto:
            „Tretie krajiny okrem:
            
                        a)
                     
                     
                        Alžírska, Egypta, Izraela, Líbye, Maroka, Sýrie, Švajčiarska, Tuniska a Turecka
                        alebo
                     
                  
                        b)
                     
                     
                        krajiny, ktoré spĺňajú nasledujúce ustanovenia:
                        
                                    i)
                                 
                                 
                                    sú jednou z týchto krajín:
                                    Albánsko, Andorra, Arménsko, Azerbajdžan, Bielorusko, Bosna a Hercegovina, Kanárske ostrovy, Faerské ostrovy, Gruzínsko, Island, Lichtenštajnsko, Moldavsko, Monako, Čierna Hora, Severné Macedónsko, Nórsko, Rusko [iba tieto časti: Centrálny federálny kraj (Tsentralny federalny okrug), Severozápadný federálny kraj (Severo-Zapadny federalny okrug), Južný federálny kraj (Yuzhny federalny okrug), Severo-Kavkazský federálny kraj (Severo-Kavkazsky federalny okrug) a Privolžský federálny kraj (Privolzhsky federalny okrug)], San Maríno, Srbsko a Ukrajina a
                                 
                              
                                    ii)
                                 
                                 
                                    spĺňajú jedno z nasledujúcich ustanovení:
                                    
                                                —
                                             
                                             
                                                sú uznané ako krajiny bez výskytu Clavibacter sepedonicus (Spieckermann & Kottho) Nouioui et al. v súlade s postupom uvedeným v článku 107 nariadenia (EÚ) 2016/2031 alebo
                                             
                                          
                                                —
                                             
                                             
                                                ich právne predpisy sú uznané za rovnocenné s pravidlami Únie týkajúcimi sa ochrany proti Clavibacter sepedonicus (Spieckermann & Kottho) Nouioui et al. v súlade s postupom uvedeným v článku 107 nariadenia (EÚ) 2016/2031,
                                             
                                          
                              alebo
                     
                  
                        c)
                     
                     
                        Spojené kráľovstvo (*1) za predpokladu, že je splnená táto podmienka: Spojené kráľovstvo každoročne do 28. februára predloží Komisii výsledky zisťovania, ktoré potvrdzujú, že počas predchádzajúceho roka sa na jeho území nevyskytoval Clavibacter sepedonicus (Spieckermann a Kottho) Nouioui et al.
                     
                  
               (*1)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na Spojené kráľovstvo nezahŕňajú na účely tejto prílohy Severné Írsko.““